Vrouebewaarders se werk en toewyding beïndruk | Netwerk24
Vrouebewaarders se werk en toewyding beïndruk
Deur Nasifa Sulaiman 10 September 2018 06:00
Die bewaarders met Lidia Loff (middel voor) by die vrouedag by die Brandvlei-gevangenis.Foto: Nasifa Sulaiman
Ubuntu Reconstruction het Dinsdag 28 Augustus 'n vrouedag vir die vrouebewaarders van die Brandvlei-gevangenis naby Rawsonville gehou.
Volgens Lydia Loff, stigterslid en voorsitter van die vrywilligheidsorganisasie Ubuntu Reconstruction, het hulle die jeug by die gevangenis toegespreek en dit was hierdeur dat die toewyding van die vroue wat daar werk, haar geraak het.
Dit het haar bygebly en sy het besluit om iets vir die hardwerkende vroue te doen.
"Vir my is dit belangrik om ons vrouegemeenskap te eer en te vier, veral nadat ek gesien het hoe hard hulle werk en die respek wat hulle geniet," voeg Lydia by.
Die vroue is geprys vir die werk wat hulle doen. Lydia het hulle bedank vir hul diens en wat hulle vir die gemeenskap beteken en gemotiveer om so aan te hou.
Lee Rooi, Liena Malies en Charmaine van Rooi het ook die dag bygewoon om die vroue toe te spreek en te bemoedig.
"Ek wil hierdie vroue vandag op hierdie manier erkenning gee vir die manier waarop hulle hul werk doen en hoe hulle hulself dra," het sy gesê.
Die meer as 30 vrouebewaarders het Dinsdag ook 'n sertifikaat van waardering ontvang en die oggend geniet.